**1 (3)**

**Vapaaehtoistyöntekijät mahdollistavat Suomi-Kerhon toiminnan Las Palmasissa**

Suomi-Kerhon yllättävän monenlaista toimintaa ylläpitämään ja pyörittämään lokakuusta maaliskuulle kestävällä toimintakaudella osallistuu kaikkiaan yli 60 hengen talkoolaisen joukko. Kerhon koko toiminta perustuu vapaaehtoisten työpanokseen ja kerhon talkoolaisista monet ovat olleet mukana toiminnassa jo vuosien ajan. Mutta uusia vapaaehtoisia tarvitaan, kerhon onneksi heitä tulee ihan omasta aloitteestaan esittäytymään ja tarjoutumaan mukaan talkoolaisiksi. Kerhon talkoolaisten tulee olla kerhon jäseniä.

Vapaaehtoisten ilmoittautumisista ollaan tyytyväisiä ja jollei ihan saman tien heti ilmoittautuessa ole osoitettavissa ”omaa paikkaa” joukkoomme, koetetaan se pikimmiten miettiä ottaen huomioon talkoolaisen toivomukset. Jokainen on talkoolaiseksi tullessaan aloittanut alusta kerhon hommissa, toiset hyödyntäen osaamistaan työelämästä saadulla kokemuksella ja toiset ovat opetelleet ihan uusia taitoja.

Uusien talkoolaisten sijoittumista mutkattomasti joukkoomme tulee organisoimaan talkookoordinaattori. Talkookoordinaattorin yhteystiedot löytyvät kerhon kotisivuilta.

Jos tuntuu siltä, että täällä talvikodissa aika tulee pitkäksi, olo tuntuu yksinäiseltä tai muuten vain haluaa tutustua uusiin ihmisiin, toiminta kerholla voi tuoda päiviin uutta rytmiä. Kerhoa pyörittävä joukko on sopuisa hyväntuulinen yhteisö, siihen on mukava kuulua ja siihen on helppo tulla mukaan. Lisäksi kerholaisilta saa talkootyön lomassa hyviä vinkkejä myös muuhun saarella oleiluun, sen nähtyyksiin tai tietoa tutustumisen arvoisista paikoista. Mielen virkeys säilyy, kun löytää uusia kiinnostavia kiehtovia asioita tai ihmissuhteita.

**Mitä kaikkea kerholla tehdäänkään**

Useimmiten puhuttaessa kerhon vapaaehtoistyöntekijöistä, talkoolaisista, tulee ajatelleeksi keittiössä töitä tekeviä ja pieni siivu ajatuksista voi koskea siivousta eli laajemmin puhtaanapitoa. Toki näin onkin, keittiön ja kahvion talkoolaisten määrä ryhmänä on suurin ja merkittävin niin kerhon talouden kuin toiminnankin kannalta.

Keittiön ja kahvion talkoolaisten määrä on yli 20 henkilöä. Kokki kahden apukokin kanssa valmistaa lounaan lisukkeineen, salaatit ja jälkiruoat. Muu väki keittiössä on tiskaajat aamupäivisin ja eri tiskaajat iltavuoroihin, leipojat piirakoille, kakuille sekä iltatilaisuuksien voileipien, piiraiden ja pullien tekijät. Kassahenkilö lounaalla ja eri kassahenkilö illalla. Kauppaneuvokset päivittäisten raaka-ainehankintojen hankkimiseen.

Näillä erittäin ammattitaitoisilla henkilöresursseilla valmistetaan keittiön lounaat ja iltatilaisuuksien tarjoilut. Lopputuloksena on maittavaa ruokaa, jossa ei määrähävikkiä synny, lounaalta joskus ylijäävä ruoka myydään kotipakkauksina ruokailun päätyttyä.

**Mutta pyöriäkseen kerho tarvitsee runsaasti myös muita osaajia**

Toimiston päivittäinen pyörittäminen on taloudenhoitajan harteilla. Toimistossa on kahtena päivänä vapaaehtoinen henkilö hoitamassa asiakaspalvelua, jolloin taloudenhoitaja voi keskittyä hankintatehtävien ja muiden toimistotöiden hoitamiseen.

Kirjaston päivittäinen aukiolo, uusien teosten haltuunotto ja lainauskelpoiseksi saattaminen työllistävät 4 henkilöä syksystä kevääseen. Kirjaston suosio lainauslukujen valossa on kasvanut vuosi vuodelta. Kirjaston kirjat ovat vain jäsenten lainattavissa.

Baari myy maistuvia alkoholituotteita lonkeroa ja karpalolonkeroa unohtamatta. Baarimestareilta vaaditaan erityistä sitoutumista tehtäväänsä, baari on iltaisin auki aina kun kerho on auki.

 2 (3)

Viestinnässä facebook- ja kotisivujen ylläpito on kahden henkilön hallinnassa, ilmoitusten laatimisen hoitaa yksi taiteellista silmää ja runsaasti mielikuvitusta omaava henkilö. Facebook-sivujen kohderyhmät ovat laajemmat kuin pelkästään kerholaiset. Fb-sivustoilla on yli 2000 käyttäjää.

Atk- audioasiat, atk-laitteet, ohjelmistot, päivitykset, tulostimet ja muut oheislaitteet, ilman näiden asioiden osaajia pysähtyisi kaikki musiikkia, televisiota, mikrofoneja ja kaiuttimia vaativa viihdetoiminta ja jopa toimiston päivittäinen asioiden hoito.

Kiinteistön ylläpito, huoltotyöt, pienkorjaukset, ammattiapu muille tiloissa toimiville ja verstaan pyörittäminen, laukkuvaraston päivystys varsinkin alkusyksystä ja loppukeväästä työllistävät kahta henkilöä.

Saunamajuri huolehtii saunan lämmittämisestä ja siitä, että baarista on siirretty saunalle riittävä määrä oikeanlaisia juomia saunojien nautittavaksi. Juomien nauttimisesta niin kuin saunomisestakin joutuu avaamaan vähän kukkaron nyörejä.

Yläkerran ja alakerran siivous ja muu puhtaanapito on yksi itsenäisimmistä töistä mitä kerholla on. Puhtaat siistit saniteettitilat, tyhjennetyt roskikset, täydennetyt paperisäiliöt, desinfioidut tuolit, pöytäpinnat, hanat ja ovenrivat, luututut lattiat, siisteys tuoksuu, kun se on hoidettu. Alakerran kaksi siivoojaa hoitavat oman työnsä ohella myös keittiöstä tulevan liinavaatepyykin pesemisen, pöytäliinat, pyyheliinat ja essut. Alakerran siivoojan huolena on myös saunojien laudeliinojen pyykkääminen. Siivoojat myös huolehtivat tilattavaksi varastoihin riittävän määrän papereita, pesuaineita ja siivoustarvikkeita, huolehtivat, että pesukone ja kuivain ovat käyttökunnossa. Saunan siivouksesta ja hanojen kiiltävänä pitämisestä vastaa 1 henkilö. Yläkerran salin puhtaanapidosta huolehtii maanantaiaamuisin 1 henkilö, muina päivinä tarvittaessa keittiön henkilöstö siivoaa salia.

Kerhon retket edellyttävät retkivastaavalta laajaa etukäteissuunnittelua, paikkoihin tutustumista, ruokailupaikkojen selvittämistä ja monenlaista historia- ja paikkatietoa retkibussissa kerrottavaksi.

Kerhon puitteissa toimivia alkuiltapäivien ryhmiä ovat lukupiiri, kuoro, keskustelukerho, bridge ja kortti- sekä lautapelien pelaajaryhmä. Iltaharrasteina ovat biljardi ja tietovisa.

Kuoro kokoontuu viikoittain harjoittelemaan ohjelmistoaan ja tuottaa ohjelmanumeroita kerhon tiliasuuksiin. Kuoron toimintaan voi osallistua lyhyemmälläkin lomalla. Tietovisan kysymysten laatijoina on useita henkilöitä. Iltapäivätilaisuutena olevan keskustelukerhon vetäjä on onnistunut alustajien hankinnassa erinomaisesti. Kerhosali täyttyy kerta toisensa jälkeen jäsenistä kuuntelemaan mielenkiintoisia alustuksia ajankohtaisista asioista. Ulkoharrasteena pelataan perjantaisin mölkkyä ja sunnuntaisin petankkia. Edellä mainittujen harrasteryhmien toiminnot tarvitsevat kukin ainakin yhden henkilön, joka toimii ryhmän vetäjänä ja huolehtii ryhmänsä tarpeista harrastuksen parissa.

Verenpainemittauspäiväkin on viikoittainen, mittaus on ilmainen. Sydäniskuria ei onneksi ole vielä tarvittu muutoin kuin kurssilla laitteen esittelyyn.

Lisäksi ovat ohjelmaryhmän suunnittelemat musiikilliset iltaviihteet. Maanantai-iltojen musiikkiesityksissä liikutaan erilaisissa musiikillisissa teemoissa, eri aikakausien musiikin säveltäjien tai musiikin esittäjien tuotantoa esitellään monipuolisesti henkilötaustoja kertomalla ja musiikillisin esimerkein. Musiikki-iltojen suosio on kehittynyt muutamassa vuodessa niin, että tilaisuudet täyttävät joka kerta kerhosalin. Yhtenä iltana viikossa soitetaan ja lauletaan karaokea ja viikonloppuisin tietysti on tanssittavaa tai kuunneltavaa musiikkia eri taiteilijoiden esittämänä. Ohjelmaryhmä tuottaa ohjelmat myös kerhon omiin jäseniltoihin. Biljardinpeluu kuuluu myös iltaviihteisiin, sitä pelataan iltatapahtumien aikana.

 3 (3)

Lauantai-iltojen tilaisuuksissa pidetään myös arpajaisia, arpajaispalkintojen repertuaari on laaja, kaupasta ostettuja tai kerhon jäsenten omakätisesti tekemiä tuotteita.

Kerhon toiminnan lisäksi on kerhon ulkopuolista toimintaa. Wuorigorillat-vaellusporukka, espanjan kielen kielikurssit ja KanarianKerttuset. Wuorigorillat-ryhmällä on oma facebook-sivusto, jolla ilmoitetaan aina uusista vaelluspäivistä ja -reiteistä, samalla annetaan tietoa vaellusreitin vaativuudesta ja vaelluksella ehkä tarvittavista välineistä kuten kävelysauvoista. Vaellusporukan patikkaretket saaren maisemissa ovat omanlaisensa elämys, patikkamatkoilta julkaistut kuvat kertovat enemmän kuin tuhat sanaa. Wuorigorillojen vaelluksille voivat osallistua niin kerhon jäsenet kuin kerhoon kuulumattomatkin henkilöt.

Kanarian Kerttuset on vastikään perustettu ryhmä. On Kahvittelu Kerttuset, Kulttuuri Kerttuset, Kunto Kerttuset ja Kässä Kerttuset. Kullakin ryhmällä ovat omat kiinnostuksen kohteensa, ne käyvät ilmi jo ryhmien nimistä.

Pääperiaatteena on koetettu pitää sitä, että kullakin vapaaehtoisella olisi viikossa vain yksi talkoopäivä. Silloin jokaiselle jää omaa aikaa ilman, että talkootyö hallitsee koko elämää. Kun toiminnoissa on tekijöistä pulaa, silloin valitettavasti työt joudutaan hoitamaan niillä resursseilla, joita on. Yhden talkoopäivän viikko voi muuttua kahden tai kolmen talkoopäivän viikoksi. Mutta ollaan totuttu siihen, että joskus joutuu vähän venymään yhteiseksi hyväksi.

**Keitä ovat he, keitä toivottaisiin lisää talkoolaisiksi**

Lounasruokien valmistamiseen lisää kokkeja. Lounasruuat ovat tavallista kotiruokaa, määrät ovat vain suurempia, päivittäin lounasta valmistetaan 80 annosta. Puhtaanapito on päivittäistä siivousta sekä yläkerrassa että alakerrassa, siis lisää siivoojia. Toimiston asiakaspalveluun ja baariin kassataitoisia henkilöitä. Kerhon retkien vetäjäksi saaren nähtävyyksiä ja paikkoja tunteva espanjankielentaitoinen henkilö. Kaikkien edellä lueteltujen henkilöiden lisäksi toivotamme tervetulleeksi joukkoomme muutkin osaajat, it-atk, musiikki, viestintä, kirjasto, jne.

Talkoolaisten halu toimia yhteiseksi hyväksi on siis koko toiminnan kantava voima ja siitä meidän kannattaa erityisesti pitää huolta.

Las Palmas 28.2.2025

Liisa Syrjänen